REGOLAMENT TAL-KUMMISSJONI (KE) Nru 332/2007
tas-27 ta' Marzu 2007
dwar l-arranġamenti tekniċi għat-trażmissjoni ta' l-istatistika tat-trasport bil-ferrovija
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 91/2003 tal-Parlament Ewropew u tal-Kunsill tas-16 ta’ Diċembru 2002 dwar l-istatistika tat-trasport bil-ferrovija (1), u b’mod partikolari l-Artikolu 6(2) tiegħu,
Billi:
(1)
Huwa meħtieġ li jkun speċifikat il-format li fih id-data tat-trasport għandha tiġi trażmessa lill-Kummissjoni (Eurostat) f'biżżejjed dettall biex ikun żgurat li d-data tista' tiġi pproċessata malajr u b'mod effettiv biex jitnaqqsu l-ispejjeż.
(2)
Il-miżuri stipulati f'dan ir-Regolament huma skond l-opinjoni tal-Kumitat tal-Programm Statistiku, mwaqqaf bid-Deċiżjoni tal-Kunsill 89/382/KEE, Euratom (2),
ADOTTAT DAN IR-REGOLAMENT:
Artikolu 1
Il-format tekniku għat-trażmissjoni tad-data lill-Kummissjoni (Eurostat) se jkun kif stipulat fl-Anness.
L-Istati Membri għandhom jużaw dan il-format għad-data li tikkonċerna s-sena ta' referenza 2007 u s-snin sussegwenti.
Artikolu 2
Id-data u l-metadata mogħtija skond ir-Regolament (KE) Nru 91/2003 għandhom jiġu trażmessi fil-format elettroniku għall-punt ta' aċċess uniku għad-data fil-Kummissjoni (Eurostat) minn kwalunkwe organizzazzjoni maħtura mill-awtoritajiet nazzjonali. It-trażmissjoni għandha tkun konformi ma' standard xieraq ta' inter-kambju speċifikat mill-Eurostat.
Artikolu 3
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 27 ta' Marzu 2007.